Bloem-bejaarde vir selfoon en R150 aangerandAnne Els is Donderdag erg in haar huis in Bloemfontein aangerand. Foto: Verskaf Anne Els (75) word in die waakeenheid van die Mediclinic Bloemfontein behandel nadat sy Donderdag erg in haar huis in Universitas aangerand is. Anne se man, Johannes, het Vrydag aan Maroela Media gesê hy het omstreeks 10:00 die huis verlaat om rekeninge te gaan betaal. “Ek weet nog nie presies wat gebeur het nie want my vrou kon, weens die aard van haar beserings, nog nie sedert die aanval praat nie,” het Johannes gesê. “Ek vermoed sy was buite in die tuin besig om die plante water te gee toe haar aanvaller oor die duiwelsvurk-heining geklim en haar oorweldig het.” Die aanvaller het haar vermoedelik in die huis in gedwing en op geld aangedring. “Daar was egter nie geld in die huis nie, net R150 wat in my bedkassie was. Die aanvaller het dit en ŉ selfoon gesteel en die huis geplunder op soek na ander waardevolle items.” Anne is tydens die voorval vermoedelik met ŉ harde voorwerp aangerand. Johannes het omstreeks 12:00 by die huis gekom en sy erg beseerde vrou op die vloer in die gang aangetref. Sy was nie by haar volle bewussyn nie en kon glad nie loop of praat nie. Johannes het dadelik die polisie en nooddienste ontbied, en hulle was vinnig op die toneel. Anne is na die Mediclinic Bloemfontein gehaas waar sy in die intensiewesorgeenheid opgeneem is. Amanda Appelgryn, hospitaalwoordvoerder, het Vrydag aan Maroela Media gesê Anne is in ’n stabiele toestand en steeds in die intensiewesorgeenheid waar sy aan ŉ ventilator gekoppel is. “Sy het swelling en bloeding aan die linkerkant van haar gesig opgedoen, maar het gelukkig nie ŉ skedelfraktuur of swelling op die brein nie,” het Appelgryn gesê. Volgens kol. Thandi Mbambo, ŉ provinsiale polisiewoordvoerder, word ŉ saak van huisbraak ondersoek. “Meer inligting is nog nie in die stadium bekend nie omdat die vrou nog nie kan praat nie,” het Mbambo gesê. “Dit is nie bekend hoeveel verdagtes by die voorval betrokke was nie. Niemand is nog in verband met die aanval in hegtenis geneem nie.”